Hijikata Toshizo

Hijikata harminc éves kora körül (Kép forrása: https://www.zerochan.net/2093587)

### Kaszt

Szamuráj/onmyoji

*"Többé nem vagyunk kisfiúk, akik egy szebb világról álmodoznak! Olyan feladatunk van, amihez fel kell nőnünk, és ehhez igenis el kell felejtenünk, hogy a barátságunk tartott össze minket!" - Hijikata a Shinsengumi alapítótagoknak 1864 környékén*

Hijikata Toshizo alacsony sorból származó kardforgató, a Shinsengumi parancsnokhelyettese a Henka no Rei világában. Bizonyos szempontból mindenhonnan kilóg: szamurájnak vallja magát, de származása miatt nincs joga ténylegesen viselni a címet, fiatal korában onmyojinak tanult, de sosem fejezte be a tanulmányait, így nem tartja magát annak sem.

Karaktere a történelmi Hijikata Toshizón alapul.

## Megjelenése

166-167 centi magasság körül van, ez a korátlaghoz képest jelentősen magasabb, de nem égimeszelő. Alapvetően a haja és a szemei is sötétek (ha mágiát alkalmaz, sárgán felvillanhatnak), a bőre meglehetősen sápadt. Híresen jóképű, sokan úgy tartják, inkább néz ki színésznek, mint szamurájnak – húszas évei elején ezt ki is használta, a Shinsengumi megalakulása óta viszont nem igazán törődik semmilyen romantikus közeledéssel.

Rendkívül ízlésesen öltözködik – bár a viselkedésén nem érződik, ebből azért sejthető, hogy kicsit hiú. Amikor Shinsengumi parancsnokhelyettesként jelenik meg, természetesen a világoskék egyen-haorit hordja, de civilben a fekete kimonót és hakamát kedveli.

## Személyisége

Meglehetősen kétarcú ember. A barátai, főként a Shinsengumi belső köre még jól emlékeznek arra, milyen volt fiatalabb korában: ekkor jókedélyű, kedves, és általában szeretetreméltó személyiségnek tűnt, aki szívesen tölti az idejét, és iszik pár csésze szakét közeli ismerősökkel. Már ekkor is igaz volt rá, hogy alapvetően egyenes és őszinte, nem szereti, ha valaki köntörfalazik, és végletesen büszke, nagyon komolyan veszi, ha megsértik. Ugyancsak jellemezte egyfajta alapvető ambíció: noha a származásából adódóan nem sok reménye volt bármilyen irányba kitörni, nagy álmai voltak. Fiatalon előfordult, hogy nehezen kötelezte el magát, legyen szó akár munkáról, akár például párkapcsolatról: ez részben a fiatalsága miatt is volt, részben pedig azért, mert az ambicióihoz képest minden kevésnek tűnt, nem tudott megelégedni.

Ahogy azonban teltek az évek, és a státusza, valamint a ránehezedő nyomás is átalakult, Hijikata hozzáállása is sokat változott. A barátaival még mindig kellemes személyiségnek tűnik, de sok esetben tőlük is kissé elvágódik, hogy elláthassa a feladatát Parancsnokhelyettesként, fenntartsa a rendet és a fegyelmet, ami az immár több mint száz fős szervezetben szükséges. Az egyetlen, aki előtt továbbra is teljesen meg tud nyílni, az Kondou Isami, a parancsnok – vele elég mélyen gyökerezik a barátságuk, hogy a megváltozott körülmények se tudják megzavarni. A legtöbben rendkívül szigorúnak látják (voltak már tanúi annak, hogy habozás nélkül ítélt valakit szeppukura szabályszegésért), de ennek ellenére is karizmatikusnak és inspirálónak tartják, aki bízik a követőiben. Nem kiemelkedően csendes, de nem jártatja feleslegesen a száját.

A személyiségének abszolút kulcseleme a hűsége: megrendíthetetlenül képes kitartani egy eszme, ember, vagy cél mellett, és mindent alárendelni neki, beleértve a saját életét is.

Jó a taktikai érzéke: nem tartozik a Shinsengumi legjobb kardforgatói közé, de képes használni mindent, ami a rendelkezésére áll. Kreatívan alkalmazza a mágiát, jól átlátja a harci szituációkat, és felismeri mások erősségeit, ami párbajban is, de vezetőként különösen veszélyes ellenféllé teszi. Benne sem igazán tudatosul, de azért kicsit hajlamos a kettős mércére: általában barátokkal és önmagával szemben is szigorú, de néha előfordul, hogy könnyebb ítéletet fogalmaz meg, vagy aktívabban keresi a kiskapukat, ha olyasvalakiről van szó, akit nem akar bántani. Ha ezt észreveszi magán, visszakozik, és önmagára sosem alkalmazza, de előfordultak már példák (az egyik legtipikusabb Saito, aki sokszor keveredett komoly gyanúba, Hijikata viszont gyakran elengedte az ügyet, így nem bizonyították rá).

## Története

### Gyermek és fiatalkora

Hat testvér között a legfiatalabbként született Edo egyik külvárosában, 1835-ben. Az apját a születése előtt elvitte a tüdőbaj, és öt éves korában az anyját is elvesztette, így a legidősebb bátyjánál nevelkedett. Ez a testvére vak volt, ami igazából további nehézségeket jelentett a fiatalkorában, és még több feladatot a háznál… noha kezdettől erősen érdekelte a kardforgatás, és úgy általában volt egyfajta igénye a művelődésre, gyakorlatilag esélytelen volt, hogy magas szinten tanuljon. Tizenéves korában házaló kereskedőként kezdett dolgozni, főként gyógyfüveket árult – ez volt az első, még meglehetősen közvetett lehetősége komolyabb művelődésre, többet megtudott a szervezetről, a sérülések ellátásáról és az egyes növények hatásairól. Ez volt az az időszak is, mikor felhívta magára egy idősebb, az Abe családból származó Onmyoji, Abe no Hikotoshi figyelmét: a kereskedőnek pocsék, de tanulásra fogékony, és meglehetősen makacs fiatal fiúnak pedig a mágiához is megvolt egyfajta természetes tehetsége. Jó esélye lett volna rá, hogy ezen az úton is marad, is idővel hivatásos szinten démonok űzésével foglalkozik: ekkortájt szerezte meg az első, rövid kardját, amit szellemek és démonok ellen tud hatékonyan alkalmazni, és ekkor fejlesztette ki a legtöbb mágikus képességének alapjait is. Ebben az időszakban együtt tanult a férfi fiával, a nála három évvel fiatalabb Abe no Shigeharuval, akivel viszont finoman szólva sem volt jó viszonyuk: Hijikata rendkívül büszke, és nagyon egyenes természete egyértelműen ütközött a fiú manipulatívabb és hataloméhesebb személyiségével, ezt pedig akkor is nehéz lett volna orvosolni, ha bármelyik fiú hajlandóságot mutat rá.

Abban, hogy egy pont után távozott is Abe no Hikotoshitól, és nem fejezte be teljesen a tanulmányait részben ez a konfliktus is szerepet játszhatott… de sokkal fontosabb volt egy régi barátság. Gyerekkorától ismerte Kondou Isamit (születési nevén Miyagava Katsugorót – ebből származik az általa még mindig alkalmazott Kat-chan becenév), aki hozzá hasonlóan alacsony származású fiatalember volt, nagy álmokkal. Már fiatal korában örökbefogadta a Kondou család, így Hijikatával ellentétben számára azok az álmok elérhető közelségbe kerültek. Hijikata már a mágiát előtérbe helyező éveiben is, ha volt lehetősége, meglátogatta a dojóját, az edói Shieikant, mikor pedig huszonöt éves kora környékén elszakadt a Hikotoshitól, rendszeres tagja lett. Itt közös baráti kört alakítottak ki, ami elsősorban egymás kölcsönös tiszteletére épült: a tagjai tulajdonképpen mind számkivetettek voltak, olyan fiatalok, akik, bár tehetségük és intelligenciájuk megvolt hozzá, valamilyen okokból nem találták a helyüket a világban. Nem néztek nemet, származást, sok esetben fajt sem – volt a köreikben nő, yasha és idővel egy áldott is.

### A Shinsengumi megalakulása

1863-ban, mikor Hijikata 28 éves volt, Kondou előtt lehetőség nyílt: a Tokugava sógunátus roninokat (gazdátlan szamurájokat) toborzott arra a célra, hogy megvédjék a sógunt Kiotóba tartó útja során. A toborzott csoport a Roshigumi nevet kapta, és egyértelmű lehetőséget jelentett, hogy kitörjenek a helyzetükből, és ténylegesen feljebb lépjenek a ranglétrán… Hijikata kezdetben habozott a hatalmas kockázat miatt, de végül az álmok, a meggyőződés, és a Kondou iránti hűség győzött: a barátaival együtt Kyotóba indultak.

A városban nagyon hamar belekeveredtek a politikai konfliktusokba. A frissen megalakult Roshigumi rövid úton ketté szakadt – eredeti vezetősége a sógun oldalára szervezett csoportot a császárhoz akarta közelíteni. Kondou egy Serizawa Kamo nevű férfivel egyetértésben, társaival együtt kivált a csoportból (Hijikata természetesen ekkor is követte) – ők alapították a Mibu Roshigumit, amit később Aizu daimjója nevezett át Shinsengumira. Annak ellenére, hogy a cél közös volt, kezdettől komoly konfliktusok alakultak ki Hijikata és Serizawa között: Kondou jóval elfogadóbb volt a férfivel szemben, akivel kezdetben közösen irányították az osztagot, de Serizawa erőszakos viselkedése, és kaotikus jelleme rossz hírüket keltette. Hijikata itt Yamanamival összefogva lépett: Serizawa egyik hívét átverték és szeppukura ítélték, Serizawát magát pedig éjjel meggyilkoltatták, Kondou-t helyezve az egyetlen parancsnoki pozícióba. A két parancsnokhelyettes Hijikata és Yamanami lettek: megvoltak a konfliktusaik, eltérő természetük, és sok esetben eltérő elveik miatt, de hatékonyan együttműködtek.

### A fénykor kezdete

Az elkövetkezendő két évben a Shinsengumi elérte aktuális formáját. A tagok száma nőtt, átlépte a száz főt, és Hijikata pont ezért ragaszkodott a nagyrészt általa kidolgozott szigorú szabályrendszerhez, amit kegyetlenségbe hajló szigorral tartatott be. Pont a szigora kezdte egyre jobban elszigetelni: a kezdeti társai a barátai maradtak, akikkel kölcsönösen segítik egymást, és aggódnak egymás életéért, de a keménységével nem csak Yamanami nem értett egyet. Kondou-val azonban változatlanul ugyanolyan mély bizalom fűzi össze őket, mint annak idején – parancsnokként és parancsnokhelyettesként jól kiegyensúlyozzák egymást, Kondou békésebb, kedvesebb jelleme mellett Hijikata bátrabban hozza a nehéz döntéseket.

Az 1864-es Ikedaya incidens óta, amelyben egy csapat Choshu tartományból származó szamurájt tartóztattak le sógunellenes szervezkedések miatt, a csoport gyakorlatilag a fénykorát éli: elismert rendfenntartó szervezetként működik Kiotóban, és tagjai elég sok előjogot élveznek. A rossz hírnevük csillapult némileg Serizawa napjai óta, de határozottan nem szűnt meg – kegyetlenségük miatt a városlakók rájuk aggatták a Mibu farkasai nevet, és nem egy pletykát hallani arról, hogy a tagok jelenetet rendeztek a Shimabarai vörös lámpás negyedekben. A belső konfliktusokról jellemzően átlagemberek nem sokat tudnak.

### A játék kezdetén

A játék 1865 márciusában kezdődik, amikor Hijikata figyelmét nagyrészt a Shinsengumi költözése köti le - ennek kapcsán többször összeszólalkozik Yamanamival, aki erősen ellenzi, hogy a Nishi Hoganji-ba költözzenek, ezzel esetlegesen problémát okozva az ottani papoknak. Ugyancsak aggasztják a természetfeletti hírek - állítólag egy szellem egész falvakat pusztít el, és egy sárkányt is térdre tudott kényszeríteni. Egy darabig figyelmen kívül hagyják a kérdést, de lassan már kikerülhetetlenné válik.

Ezügyben kap egy levelet Michikótól, egy férfitől, akivel akkor találkozott, mikor otthagyta Abe no Hikotoshit és az onmyoji életet - egy Zeraniumi nevű étterembe hívja, hogy átadjon néhány információt. Út közben Hijikata összetalálkozik Okitával is, aki végül vele tartott. Michiko egy szentélyről beszélt neki, amit teljesen felégettek, de ahonnan hírt hallott egy különösen nagyerejű félszellemről, aki a Vörös Démon Király lánya, és azé a sötét papnőé, aki legyőzte - ezáltal potenciálisan lehet akkora a hatalma, hogy végrehajtsa a tetteket, amikről hírt hallottak. Hamarosan a kísérője, egy szellem felhívja a figyelmet rá, hogy valaki kihallgatja őket. Hijikata rövidesen oda is megy a lányhoz, aki Akai Yuki-ként mutatkozik be, és állítja, hogy egyébként is szeretett volna beszélni vele - egy lehetőséget kér, hogy meghallgassák, és potenciálisan csatlakozhasson a Shinsengumihoz... hozzáteszi azt is, hogy az ő klánját is jó eséllyel az említett félszellem ölte meg. Hijikata biztosat nem tud neki ígérni, de kijelenti, hogy ha felkeresi a főhadiszállást, biztosítja számára a lehetőséget, hogy meghallgassák. Akai elfogadja az ajánlatot.

Még aznap este, visszaérve a főhadiszállásra találkozik Yamanamival, akit egy fiatal kurtizán keres meg, Hijikatáról érdeklődve. A férfi szokatlannak találja ugyan a kérdést, de végül nem firtatja - azért sem, mert megjelenik Kondou, akinek mindkettejükkel beszélnie kell. Rövidesen megkéri Yamanamit, hogy keresse fel a Nishi Hoganjit vezető szerzeteseket, és próbálja őket jobb belátásra bírni a templom átadását illetően. Yamanami ezen felfortyan, kijelentve, hogy Kondou a képességét akarja kihasználni a szerzetesek ellen, de Hijikata is Kondou oldalára áll, és kitart amellett, hogy ilyesmiről szó sincs. Yamanami végül beleegyezik a békés megoldás érdekében, de láthatóan még mindig feldúlt... Hijikata bár titkolni próbálja, elárulja Kondou-nak, hogy felzaklatja a gondolat, hogy emiatt az ügy miatt elveszíthet egy barátot. Megemlíti Akait is, akit Kondou is szívesen fogad másnap reggel.

Másnap Hijikatát két hír fogadja: Akai érkezésén túl Shinpachi egy gyanús körülmények között történt gyilkosság hírét is hozza Shimabarából. A férfi úgy dönt, hogy a lány meghallgatása után vizsgálják meg az ügyet. Akai jól teljesít, és változatos képességekről beszél (aminek hála Hijikata és a Shinsengumi több tagja is gyanakodni kezd, hogy talán ninja), de a férfi ragaszkodik hozzá, hogy vívjanak meg - mindketten elszenvednek könnyebb sérüléseket, de Hijikata végül győz. A lány kitartása és ügyessége azonban meggyőzi, így úgy döntenek, felveszik. Akai neki és Kondou-nak bevallja, hogy valóban ninja volt, de ezt fontos titokban tartania a kódexük miatt - Hijikata ezt is elfogadja, Kondou pedig megjegyzi, hogy azért tartsa még szemmel a lányt.

### Rasetsu Shimabarában

Akai felvétele után Hijikata vele, Yamazakival és Shinpachival együtt megy megvizsgálni a Shimabarában talált testeket. Az állapotukból arra következtet, hogy egy rasetsu lehetett a tettes, és mindenképp beszélniük kell Izayoival, a híres kyotói kurtizánnal, aki talán többet tudhat az esetről. Hamarosan kiderül, hogy a nő megelőzte őket, és az egyik szolgálóját, Sanát már a férfiért küldte. Kijelenti, hogy négyszemközt szeretne beszélni vele, semleges helyszínen, ebbe Hijikata belemegy, az Arashiyama körzetet javasolja találkozási pontnak.

Itt egy szentélyben beszél a kurtizánnal, négyszemközt, aki felfedi előtte, hogy halhatatlan, mert egykor egy sellő húsából evett. Több onmyojit megkeresett már, hogy segítsen neki, eddig hiába, így csak Hijikatában bízik már. A férfi kijelenti, hogy nem ígérhet semmit, de nem tudna elszámolni a becsületével, ha nem is próbálkozna. Ezt követően beavatja Izayoit a rasetsu esetbe, a nő pedig felajánlja a segítségét, mint potenciális csali a lény tőrbecsalására - tekintve, hogy neki aligha árthatna. Hijikata egyeztet vele, és Shinpachival, valamint Yamazakival és Akaival együtt felkészül az esti rajtaütésre Shimabarában. A lánynak később ad egy talizmánt is, ami jelzi, ha a szellem a közelben van, a biztonság kedvéért.

Shimabarába érkezve átmenetileg szétválnak, és Hijikata tölt egy kis időt kettesben Akaival. Beszélgetnek, elsősorban a szamuráj elvekről, az onmyojikról és a szellemvadászatról - majd mindkettejük múltja szóbakerül, Hijikata probléma nélkül mesél a Shieikanban töltött napokról, Akai azonban meglehetősen zárkózott. A férfi, emlékezve rá, hogy kiirtották a klánját, inkább nem erősködik, tiszteletben tartja a gyászát. Rövidesen megjelenik egy kurtizán, aki Izayoi küldöttje, és azért jött, hogy bevigye őket a bordélyba - Hijikata röviden flörtöl is vele, Akai nem kis bosszúságára, de nem húzzák sokáig az időt. Egy különálló szobába mennek, ahol hamarosan Izayoi is csatlakozik hozzájuk - majd egy másik kurtizán, Fumi, aki láthatóan nem nagyon szimpatizál a nővel. Hijikata meglehetősen ügyetlen hazugságokkal próbálja rejteni az érkezésük valódi célját, hogy nehogy felkeltsék a rasetsu figyelmét, de hamarosan a talizmánok felragyognak, ő pedig az emeletre siet, ahonnan hangok hallatszódnak. A lény ekkor már megölt egy újabb oirant, a férfi azonban felveszi vele a harcot - később beszakad alattuk a padló, így lejjebb esnek egy szinttel, vissza a kiindulási helyükre, idővel pedig a rasetsu fel is gyújta a bordélyt és súlyosan megsebesíti Hijikatát, akit Izayoi húz ki a bajból, feláldozva magát - a halhatatlansága miatt bár súlyosan megég, de tartós sérüléseket nem szenved el. Akai később segít a férfinek kijutni, és utólag ellátja a sebeit is, Shinpachi pedig feloszlatja az összegyűlt tömeget, jelezve, hogy a démon meghalt.

## Képességei

* Onmyojiként elsősorban a mágikus képességeket, és nem a szellemekkel és démonokkal való szerződéseket alkalmazza.
	+ Ért a fuda használathoz (jellemzően papírtalizmánok alkalmazása) – ezt kombinálva a házaló kereskedőként tanult gyógyfüves ismereteivel a harc mellett akár sérülések kezelésére is tudja használni.
	+ Szerződni ugyan nem szerződött szellemekkel, de meglehetősen széleskörűek az ismeretei velük kapcsolatban – sok fajtájuknak ismeri a gyengepontját, és potenciálisan megfelelő pecsétekkel fel tudja venni a harcot ellenük.
* Fegyverei:
	+ Izumi no Kami Kanesada (hosszú kard): Ezt a kardot használja emberi ellenfelek ellen. A Shieikan dojóban tanult kardforgatást, Kondou Isami mellett, de az általa oktatott Tennen Rishin-ryu stílust sosem sajátította el teljesen. Saját maga fejlesztgette tovább, és kombinálta a mágia alkalmazásával, így jelenleg teljesen egyedi stílusban vív. A kard markolatát virágminta díszíti, és a kézvédő részre is faragtak virágokat.
	+ Kunihiro Horikava (rövid kard): Ezt a kardot kizárólag démonok, szellemek és félszellemek ellen húzza ki. Nagyon drága fémből készült, többször meggyanúsították, hogy hamisítvány, mert nem engedhette volna meg magának. A markolaton és a pengén is írásjelek láthatóak - a pengét megbűvölték, így a legtöbb démon ellen hatékony is.

## Kapcsolatok

### Kondou Isami

Kondou Hijikata legrégebbi és legjobb barátja. Gyerekkoruktól kezdve hasonló volt a világszemléletük és az álmaik, mindketten azt remélték, hogy egy nap szamurájok lehetnek az alacsony származásuk dacára. Mikor kicsit elsodródtak egymástól, és Kondou számára ténylegesen elérhetővé vált ez a lehetőség, miközben Hijikata háttérbe szorult, a barátságuk nem tört meg: ellenkezőleg, Kondou minden erejével próbálta felemelni magához a fiatalabb férfit, Hijikata pedig motiválta rá, hogy használja ki a rendelkezésre álló lehetőségeket, mindkettejükért. A Shinsengumi megalakulása óta a kapcsolatukban ugyan van egy szintű formalitás, tekintve, hogy Kondou a parancsnok, és Hijikata a parancsnokhelyettes, de ez inkább csak a látszat: ha ketten vannak, még mindig képesek ugyanúgy álmodozni, nevetni, töprengeni a régi időkön. Hivatalos minőségben remekül kiegészítik egymást, Hijikata merevebb, egyenes jelleme, és szigorú attitűdje kontrasztot alkot Kondou némileg lazább stílusával, és meg tudja hozni azokat a döntéseket, amiket a barátja nem mer.

### Okita Souji

Hijikata és Okita kapcsolata meglehetősen kétarcú. Régóta ismerik egymást Okita is egyike volt a Shieikan legrégebbi tagjainak - Kondou lényegében apja helyett apja volt. Hijikata számára pont ezért a fiú is fontos, aggódik érte, ha baja esik, és rengeteg közös emlékük van... ugyanakkor jellemzően az őrületbe tudják kergetni egymást. A férfi komolysága teljes ellentétben áll Okita természetével, aki egyáltalán nem szégyelli piszkálni szinte bármiért, és tudja, hogy hol van az a határ, ameddig Hijikata még nem tehet ellene semmit.

A kapcsolatuk azonban egyre feszültebbé válik, ahogy a Shinsengumi egyre nagyobb befolyásra tesz szert. A Hijikata által meghozott döntések sokszor Okitát is zavarják, és nem nézi jó szemmel azt sem, hogy a férfi egyre élesebb ellentétbe került Yamanami Keisukével, aki neki jó barátja.

### A családja

Hijikata összességében jó kapcsolatot ápolt a testvéreivel. Sato Nobut, a fiatalabb nővérét viszonylag sokat emlegeti is, mint azt az embert, aki gyerekként a leghatékonyabban tudta rendszabályozni őt. Szintén különösen közel állt a legidősebb bátyjához, Hijikata Tamejirou-hoz, akinél nevelkedett - annak ellenére sokat tanult tőle, hogy a férfi vaksága rengeteg terhet rótt rá is.

### Saito Hajime

A harmadik osztag kapitánya feltétel nélkül hűséges a Shinsengumihoz, és Hijikatával is kölcsönös tisztelet jellemzi a kapcsolatukat. A fiatalember zavaros körülmények között vetődött a Shieikan-ba, és később átmenetileg távozott is, hogy Kiotóban újra csatlakozzon hozzájuk. Hijikatát kezdetben ez aggodalommal is töltötte el, Saitónak gyilkosságok voltak a számláján, és nem egyszer húzta ki a gyufát fontos embereknél. Idővel azonban kiderült, hogy a férfi nem csak kiváló kardforgató (Okitával együtt a legjobbak az egész szervezetben), de hűséges és megbízható is, ha megkapja a megfelelő tiszteletet, így Hijikata már jó ideje az egyik legstabilabb embereként számol rá.

### Yamanami Keisuke

Yamanamival Hijikatának kezdettől megvoltak a konfliktusai. Tisztelte a férfi intelligenciáját, bátorságát, és kardforgató tudását is, de Yamanamit mindig annak az embernek tartotta, akivel sosem tudhatja, hányadán áll. A Shinsengumi megalakulásának első hónapjaiban rengeteget dolgoztak együtt, mindketten képesek voltak meghozni a nehéz döntéseket, ha arra volt szükség egy cél elérése szempontjából, de idővel a szemléletük kissé elkülönült - Yamanami manipulatívabb volt nála, de jóval lazább, ha a fegyelemről, és a bocsánatos bűnökről volt szó, és nem igazán értékelte a Hijikata által teremtett vasszigort. Még mindig hatékonyan tudnak együtt dolgozni parancsnokhelyettesekként, és barátoknak is tartják egymást, tulajdonképpen, de az egyre élesebb konfliktusuk egyre nyilvánvalóbbá válik a társaik számára is.

### Nagakura Shinpachi, Harada Sanosuke és Toudou Heisuke

Ez a három fiatal szamuráj lényegében eléggé egy egészként működnek Hijikata életében - megbízhatóak, kiváló harcosok, de tudnak kicsit bajkeverők lenni. Közülük egyértelműen Nagakurát látja a legjózanabbnak, így elsősorban hozzá fordul, ha valamire szüksége van, Haradát, és különösen Heisukét némileg gyerekesebbnek tartja. Talán ők érzékelik a legjobban a változását is a Shieikanban töltött napok óta... az akkori, jóval könnyedebb Hijikatához sokkal közelebb álltak.

### Abe no Shigeharu

Még abban az időben, mikor Abe no Hikotoshi mellett tanult, Hijikata meglehetősen konfliktusos, kicsit rivalizálásba hajló ismertséget kötött Shigeharuval. A személyiségük végletesen ütközött, és egyiküknek sem állt szándékában meghátrálni, és alkalmazkodni a másikhoz, aminek köszönhetően, bár évekig tanultak együtt, sosem találták meg a közös hangot - mindig csak megtűrték egymás jelenlétét, mint egyfajta szükséges rosszat. Immár évek óta nem találkoztak, de ezt egyikük sem bánja túlzottan.

## Egyéb

* Hobbija a versek, főleg haikuk írása. Semmi tehetsége nincs hozzá, különösen Okita gyakran gúnyolja is a versei miatt.
* Elég fura, és néha sötét humorérzéke van, de alapvetően viszonylag ritkán viccel, így ez nem nyilvánvaló.
* Beszédhibás – enyhén raccsol.
	+ Ezt leginkább a feldolgozások ihlették: Hijikatát rendszeresen beszédhibásként jelenítik meg, noha nem nagyon találtam róla feljegyzést. Az egyik ilyen feldolgozásból származik az idézete is, a 2004-es Shinsengumi!-ból
* Alternatív nevek/becenevek:
	+ Toshi (általában Kondou szólítja így, négyszemközt (cserébe ő néha Kat-channak nevezi) – néha, a háta mögött a Shinsengumi tagok is hivatkoznak rá „Toshi-san”-ként, de ritka, eléggé tartanak tőle ahhoz)
	+ Démoni Parancsnokhelyettes (Oni no Fukucho – a Shinsengumi tagok hivatkoznak rá így).
	+ Szemtől szemben jellemzően mindenki Hijikata-sannak, vagy Parancsnokhelyettesnek szólítja
* Allignmentje "Lawful Neutral"
* Magát a karakterét is főleg feldolgozások alapján raktam össze: a fő ihletője a Drifters Hijikatája, de adott ötleteket a Hakuouki, az Utolsó Kardvágás, illetve a Shinsengumi! is
* MBTI típusa ISTJ-A
* Karaktertémája a Kokoro wa kiyoki mizu kagami Kyounosuke Yoshitatétól.
* Szinkronhangjai lennének: Japánul Yasumoto Hiroki (ő adta a karakter hangját a Driftersben), angolul Keith Silverstein, magyarul pedig Nagy Ervin.
* A játékosok egy workshopja során a megalkotója Hijikatának is tervezett egy "akciófigurát" a Hero Forge játékkal. Később készült egy második, részletesebb változat is.

1. verzió1. verzió2. verzió2. verzió